Benke László

*Merengés*

Istenkereső útjaimon,

amennyi még hátra van,

néha már-már úgy gondolom,

inkább elhagyom magam.

Fényes kertem bokrain

tisztán látom, színre szín

a maró kétely s a könnyű hit

egymásba gomolygó fodrait.

Jó lesz a remény is újra.

Születésem óta hittem,

a lassan hervadó semmin át

egyszer megszólít az Isten.

Ha majd fehérbe öltözöm,

s nem kell vágyakozni már,

átöleli a vállamat,

s hagy még egy kicsit ideát.

*A kirándulás végén*

Kiülni a tengerpartra, mint a Nap,

megállni, még körülnézni, sugarak.

Szép volt, jó volt, kirándultunk egy kicsit.

Áldott légy csönd, csillagfényben elcsitíts.